**Аңлатма яҙыу**

Эш программаһы Башҡортостан Республикаһы Мәғариф Министрлығы тарафынан раҫланған «Башҡорт теленән программа» (Уҡытыу рус телендә алып барылған мәктәптәрҙең I-IX кластары өсөн) нигеҙендә төҙөлдө. Төҙөүселәре: Толомбаев Х. А., Дәүләтшина М.С., Ғәбитова З. М., Усманова М. Ғ.- Ижевск: «Книгрград», 2008.

Башҡорт теле - башҡорт халҡының туған теле һәм Башҡортостан Республикаһының дәүләт теле булып һанала.

Туған телдең метапредмет белем биреү фукцияһы мәктәптә белем алыу процессында бала шәхесен формалаштырыуҙа “Башҡорт теле” предметеның универсаль, дөйөмләштереү характерын билдәләй. Башҡорт теле баланың фекер үҫешенә булышлыҡ итә, белем һәм күнекмәләрҙе үҙ аллы үҙләштереү һәләттәрен үҫтерә, шулай уҡ уҡыусыларҙың үҫтереүсе уҡыу эшмәкәрлеген ойоштора.

Был эш программаһында федераль һәм республика закондары талаптары тормошҡа ашырыла: «Рәсәй Федерацияһы халыҡтары телдәре тураһында» Законы; Рәсәй Федерацияһының «Мәғариф тураһында» Законы; «Башҡортостан Республикаһы халыҡтары телдәре тураһында» Законы; Башҡортостан Республикаһының «Мәғариф тураһында» Законы; Башҡортостан Республикаһында Милли мәғарифты үҫтереү концепцияһы. Туған тел баланың төрлө тормош ситацияларында тәрбиә-этик нормаларын формалаштырыу нигеҙе, үҙ ҡылыҡтарына дәлилле баһа биреү мөмкинлеген үҫтерә. Шулай итеп, башланғыс кластарҙа башҡорт телен уҡытыуҙың түбәндәге маҡсаттарын билдәләп була:

1. **Танып белеү маҡсаты**

Уҡыусылар башҡорт халыҡ мәҙәниәтен, ғөрөф-ғәҙәттәрен, тарихи үткәнен, бөгөнгөһөн, киләсәген белергә һәм аңларға, хөрмәт итергә, әҙәбиәт-сәнғәт вәкилдәренең ижади ҡаҙаныштары менән үҙенең рухи үҫешен байыта алыу мөмкинлеген файҙаланырға тейеш.

Күп милләтле Башҡортостан Республикаһы, уның халҡы, башҡорт халҡының республикала төп, ерле халыҡ булыуы, башҡорт халыҡ ижады, билдәле шәхестәр, уларҙың эштәре, ижады менән таныштырыу башланғыс этапта танып белеү маҡсатының йөкмәткеһен тәшкил итә.

**2. Үҫтереү маҡсаты**

Белем биреү маҡсаты методика фәнендә бик оҙаҡ йылдар буйы иң беренсе маҡсат итеп һаналды. Ләкин башҡа дидактик маҡсаттарҙы икенсе урында ҡарау белем биреү маҡсатының тейешле дәрәжәлә тормошҡа ашырылмауына килтерә. Шәхестең белемле булыуы уның фекерләү һәләте үҫешенән тора. Уҡытыу процесында үҫтереү, тәрбиә маҡсаттарын даими күҙаллап эшләү - сифатлы белем биреүҙең беренсе шарты (Л.С.Выготский). Был хәҡиҡәтте бигерәк тә башланғыс кластарҙа, балаларҙың белем алыу эшмәкәрлеге башланған осорҙа иҫтә тотоу мөһим.

Башланғыс этапта балаларҙың психик үҫешен түбәндәге йүнәлештәрҙә үҫтереүгә айырыуса иғтибар талап ителә:

* Фекерләүҙе үҫтереү менән бәйле психик функциялар: логик фекерләү, сәбәп-һөҙөмтә бәйләнештәрен табыу, индуктив, дедуктив фекерләү;
* Хәтерҙе үҫтереү (ихтыярлы, ихтыярһыҙ), иғтибарлылыҡты үҫтереү;
* Аралаша белеү һәләтен үҫтереү (аралашыусанлыҡ, хислелек, эмпатия хистәре);
* Ихтыяр көсө, маҡсатлылыҡ , әүҙемлек кеүек һәләттәрҙе үҫтереү.

1. **Тәрбиәүи маҡсат**

Уҡыусыларҙың тейешле дәрәжәләге тәрбиәһенән башҡа уҡытыу процесын ойоштороу мөмкин түгел. Әлбиттә, уҡытыусының шәхси сифаттары, уҡыусы менән махсус ойошторолған мөғәләмәһе уҡытыу һәм тәрбиә процесында ҙур роль уйнай. Ләкин тәрбиә процесы беренсе сиратта уҡытыуҙың йөкмәткеһе һәм методтары менән бәйле. Тимәк, уҡытыуҙың йөкмәткеһен һайлағанда, материалдың тәрбиәүи мөмкинлектәрен иҫәпкә алыу - программа һәм дәреслек авторҙары өсөн төп талап. Балаларҙың йәш үҙенсәлектәренә тура килгән, уларҙы ҡыҙыҡһындырған, әхләҡи проблемаларҙы үҙ эсенә алған йөкмәтке, беренсенән, уҡытыу процесында тәрбиәүи функция башҡарһа, икенсенән, туранан-тура коммуникатив мотивация тыуҙырыу менән бәйле. Программаға балалар араһындағы мөнәсәбәттәрҙе сағылдырған, әхләҡи проблемаға эйә булған бәләкәй күләмле әҙәби әҫәрҙәр һәм автор текстары индерелде.

4. **Белем биреү маҡсаты**

Уҡыусыларҙың башҡорт теле буйынса лексик, грамматик күнекмәләре, филологик белемдәре сиктәрендә генә ҡалмайынса, телмәр эшмәкәрлегенең бөтә төрҙәрендә лә ҡулланырлыҡ кимәлдә булырға тейеш.

**Һөйләү телмәрен үҫтереү:**

-картина буйынса һөйләү;

-уҡыған тексты аңлы һөйләү;

-шиғырҙы яттан һөйләй белеү;

-йәштәштәре, ололар менән билдәле бер аралашыу сфераларында, ситуацияларҙа диалогик һәм монологик телмәр ойоштора белеү;

-үҙенең һәм йәштәштәренең эшмәкәрлеге, тирә-яҡ мөхит хаҡында үҙенең мөнәсәбәтен белдереп, бәйләнешле һөйләй белеү.

**Ишетеп аңлау (аудирование):**

-уҡытыусының дәрес, уйын ситуациялары менән бәйле һорауҙарын, күрһәтмәләрен аңлау;

-әңгәмәләштәшенең таныш материалға нигеҙләнгән һөйләмен аңлау, уға мөнәсәбәтен белдереү;

-тыңлағанда һөйләм, һүҙбәйләнештәрҙе билдәләү, интонацияны айырыу;

**Уҡыу телмәрен үҫтереү:**

-аңлап, дөрөҫ итеп уҡыу;

-текстағы тыныш билдәләренә ҡарап, тейешле пауза һәм интонацияларҙы үтәү;

-тексты үҙ аллы аңлы уҡыу;

-унан кәрәкле мәғлүмәтте табып уҡыу;

-бәләкәй күләмле шиғырҙарҙы яттан һөйләү.

**Яҙыу телмәрен үҫтереү**

-айырым һөйләмдәрҙе, бәләкәй текстарҙы үҙгәрешһеҙ, дөрөҫ итеп күсереп яҙыу;

-матур яҙыу күнекмәләре;

-байрам открыткалары яҙыу;

-һүҙлек диктанты яҙыу.

**Уҡыу предметына дөйөм характеристика**

“Башҡорт теле” курсы башланғыс кластарҙа башҡорт телен өс йүнәлештә өйрәнеүҙе – башҡортса телмәр эшмәкәрлеген формалаштырыу һәм камиллаштырыу, башҡорт теленең фонетик, лексик, грамматик үҙенсәлектәрен аңлау һәм үҙләштереү, бәйләнешле текст менән эш итә белергә өйрәтеүҙе күҙ уңында тота. Шулай уҡ милли тәрбиә тураһында ла проблема күтәрелә.

Курс башҡорт әҙәбиәтендә мөһим урын алған әҫәрҙәр, башҡорт халҡының күренекле шәхестәре, әхлаҡи-этик нормалары, һәйбәт традициялары һәм ғөрөф-ғәҙәттәре менән таныштырыу күҙ уңында тота.

2-4-се кластарҙа тел һәм уҡыу материалдары балаларҙың 1-се класта алған белем һәм күнекмәләрен артабан үҫтереү, яңы һәм ҡатмарлыраҡ әҫәрҙәрҙе өйрәнеү нигеҙендә, уларҙың аҡыл, әхлаҡ, эстетик һәм дөйөм үҫешен юғарыраҡ баҫҡысҡа күтәреү йүнәлешендә бара. 2-4-се кластарҙа балалар республиканың тәбиғәте, халҡыбыҙҙың тормошо һәм хеҙмәте, әхлаҡ һәм тәрбиә мәсьәләләренә арналған материалдар, балалар тормошонан эпизодтар, нимә яҡшы, нимә насар булыуы тураһында әҫәрҙәр менән тәрәнерәк танышалар. Шул уҡ ваҡытта бәйләнешлә текст өҫтөндә лә эшләйҙәр: әҙәби әҫәрҙәрҙең төрҙәрен (хикәйә, шиғыр) практик айыра алыу, халыҡ ижады әҫәрҙәре (әкиәт, йомаҡ, мәҡәл) менән практик танышыу,текстың йөкмәткеһе буйынса һорауҙар биреү, уның төп темаһын һәм фекерен билдәләү, персонаждарға үҙ ҡарашын белдереү, текстағы элементар һүрәтләү сараларын табыу һәм мәғәнәләрен асыҡлау, уларҙы телмәрҙә ҡулланыу күнекмәләре бар.

Программала һәр класта балалар таныш булған йәки танышасаҡ әҙәби-музыкаль әҫрәҙәрҙең ижадсылары – композиторҙар, шағирҙар, яҙыусылар, рәссамдар, артистар тураһында белешмә алалар.

Шулай уҡ программа ла башҡорт өндәрен фонематик ишетә алыу һәләтлеген формалаштырыуға ҙур иғтибар бүленә. Башҡорт телендә дөрөҫ яҙылыш фонетик-фонематик принципҡа ҡоролған: күпселек һүҙҙәр нисек ишетелә – шулай яҙыла.

Башҡорт теленең сингармонизм законына буйһоноуын практик рәүештә күрәһтеү һәм төшөндөрөү талап ителә. Һуҙынҡылар бөтәһе лә – ҡалынмы ул, нәҙекме – барыбер һүҙҙең бөтә ижектәренә лә йоғонто яһай.

Башҡорт телендә һүҙҙәр яһағанда ла, уларҙы бер-береһенә бәйләгәндә лә һүҙҙең тамырына төрлө ялғауҙар ҡушыла һәм һәр бер ялғау билдәле бер мәғәне бирә. Һүҙҙәргә ижектәр ҡушылған һайын, һүҙ баҫымы һуңғы ижеккә күсә бара. Һүҙ, һөйләм, текст өҫтөндә эшләгәндә, ялғауҙарҙың ошо үҙенсәлектәрен күрергә, аңларға, ҡулланырға өйрәтә.

Шулай уҡ программала һүҙҙәрҙең мәғәнәләрен, уларҙың һөйләмдәге тәртибе тураһында ла белешмә бирелгән.

Һөйләү телмәрен үҫтереү эштәре бөтә кластарҙа ла, бөтә дәрестәрҙә әҙәби әҫәрҙәр өҫтөндә эшләгәндә лә, грамматик материал менән эшләгәндә лә башҡарыла.

Балаларҙың яҙма телмәрен (инша, изложение, диктант) үҫтереү буйынса эштәр махсус ойошторола торған дәрестәрҙә үткәрелә. Бындай эштәр ныҡлы әҙерләгәндән һуң ғына башҡарыла.

**Уҡыу предметының уҡыу планындағы урыны**

Башҡортостан Мәғариф Министрлығы тарафынан тәҡдим ителгән программа

«Уҡыу планы»на ярашлы рәүештә тормошҡа ашырыла. Уҡытыу рус телендә алып барылған мәктәптәрҙең II, III, IV кластары өсөн башҡорт теле эш программаһы 34 сәғәткә бүленгән. Аҙнаға 1 сәғәт.

**Уҡыу предметын үҙләштереүҙең**

**шәхси, метапредмет һәм предмет һөҙөмтәләре**

**Шәхси һөҙөмтәләр:**

**-**Үҙенең эмоцияһын әйтә белеү;

-Тирә-яҡтағыларғың эмоциональ торошон билдәләй белеү, уларҙың хис-тойғоларын кисерә белеү;

-Телмәрҙең матурлығын тойоп таный белеү;

-Әйткән һүҙгә яуаплылыҡ тойоу;

**Метапредмет һөҙөмтәләр:**

*-Регулятив УУК*

-Үҙ аллы дәрестең темаһын һәм маҡсатын билдәләү;

-Уҡытыусы ярҙамында дәрестең маҡсатына ирешерлек план төҙөү;

-План буйынса эшләү, кәрәк булһа үҙ эшмәкәрлегенә үҙгәрештәр инедереү;

-Үҙ-үҙеңде баһалай белеү, үҙ-үҙеңдең уңышлы булыу кимәлен биләдәләй белеү;

-Башҡаларҙың уңышлыҡтарын баһалай белеү.

*-Танып-белеү УУК*

-Төрлө уҡыу күнекмәләрен ҡуллана белеү;

-Төрлө формала бирелгән текстарҙан, таблицанан, схемана, иллюстрациянан кәрәкле мәғлүмәтте айырып алыу, үҙләштереү;

-Текст, картина буйынса план, схема, таблица төҙөй белеү;

-Һүҙлектәр менән ҡуллана белеү;

-Анализлау һәм синтезлау;

-Логик фекерләй белеү.

-*Коммуникатив УУК*

-Яҙыу техникаһына эйә булыу;

-аралашыуҙың типик ситуацияларында элементар этикет диалог алып барыу;

-элементар кимәлдә уҡыусының үҙе, ғаиләһе, дуҫы тураһында һөйләүе; предмет, картинаны һүрәтләүе; персонажды ҡыҫҡаса ҡылыҡһырлауы;

-тыңлап аңлау:

-диалогик һәм монологик телмәр төрҙәрен үҙләштереү;

-башҡаларҙы тыңлай, ишетә белеү, ситуацияға ярашлы үҙ фекреңде үҙгәртә белеү;

-эшмәкәрлелектә һөйләшеп уртаҡ бер фекергә килә белеү;

-һорауҙар бирә белеү.

**Предмет һөҙөмтәләр:**

-Уҡытыусы һәм класташтары уҡыған тексты аңлап, үҙләштереү;

-Ҡысҡырып аңлы, дөрөҫ, тасуири уҡыу;

-Текстың исеме, мөһим һүҙҙәр аша текстың йөкмәткеһен күҙаллау;

-Өн анализын башҡара белеү;

-Грамматик ҡағиҙәләрҙе практикала ҡуллана белеү;

-Һүҙҙәрҙе, һөйләмдәрҙе, текстарҙы дөрөҫ күсерә белеү;

-Диктант яҙа белеү;

-Һүҙҙәргә дөрөҫ ялғауҙар ҡушып һөйләмдәр төҙөй белеү;

-Өйрәнелгән тел материалы менән бер рәттән яңы һүҙҙәрҙе лә үҙ эсенә алған текстарҙы эстән уҡыу һәм уларҙың төп йөкмәткеһен аңлау, текстан кәрәкле информацияны табыу;

-Әҫәр буйынса план яҙыу, һөйләү;

-Өйрәнелгән әҫәрҙе ң йөкмәткеһен яҙыу (изложение);

-Үҙ телмәре өҫтөндә эшләй белеү.

**Уҡыу предметының йөкмәткеһе**

**2 класс**

**Танышыу.**

Сәләмләү һүҙҙәрен үҙләштереү. Уҡыусыны үҙе тураһында ҡыҫҡаса белешмә бирергә өйрәтеү. Башҡорт теленең үҙенсәлекле өндәрен ҡабатлау, темаға ҡараған башҡорт һүҙҙәрен дөрөҫ әйтеү күнекмәләрен камиллаштырыу.

**Был мин.**

Кешенең организмы, тән өлөштәре атамаларын үҙләштереү, тәнде таҙа тотоу, һаулыҡты һаҡлау. Ауырта,ауыртмай һүҙҙәре үҙләштереү. Эйәлек алмаштарын һәм ялғауҙарын практик ҡулланыу.

**Минең ғаиләм.**

Үҙенең ғаиләһе, ғаилә ағзалары, уларҙың эштәре, туғанлыҡ мөнәсәбәте тураһында һөйләшеү. Башҡорт телендә эйәлек ялғауҙарын практик үҙләштереү.

**Мин нимә яратам?**

Аҙыҡ-түлек атамалары менән танышыу, башҡорт халыҡ аштары тураһында һөйләшеү. Килеш ялғауҙарын пратик үҙләштереү. Аш-һыу, аҙыҡ-түлек темаһына бәйле һүҙҙәр, уларҙың үҙенсәлектәрен белдереү. Аш-һыу әҙерләгәндәге ҡоралдар. *Менән* һүҙен практик ҡулланыу.

**Минең мәктәбем. Минең класым.**

Мәктәп, класс бүлмәләре, дәрестәр, кластағы уҡыусылар, уларҙың эштәре. Темаға ҡараған һүҙҙәрҙе өйрәнеү. Һүҙҙәрҙә ҡалын һәм нәҙек ялғауҙар.

**Мин мәктәпкә йыйынам.**

Мәктәп темаһына ҡараған һүҙҙәрҙе үҙләштереү. Кемдеке? Нисек? һорауҙарына яуап биреү.

**Мин уҡыусы. Мин дәрестә. Мин дәрестән сыҡтым.**

Балаларҙың үҙҙәре уҡыған мәктәп, уның үҙенсәлекле билдәләрен, урынлашыуын, кабинеттарын белеүе. Һүҙҙәрҙең предметты, билдәне, эште белдереүе.Һөйләмдә һүҙҙәр тәртибе.

**Минең уйынсыҡтарым.**

Уйынсыҡ исемдәре, билдәләре, уйындар. Башҡорт телендә ҡалын һәм нәҙек ялғауҙар.

**Мин уйнарға яратам.**

Уҡыусыларҙың яратҡан уйындары тураһында һөйләшеү. Ҡышҡы уйындар. Һөйләмдә һүҙҙәр тәртибен үҙләштереү.

**Мин уйнарға сығам.Мин уйнарға сыҡтым.**

Кейем-һалым исемдәре, уларҙың үлсәме, кейем һатып алыу, уларҙы бөхтә тотоу. Башҡорт телендә килеш һәм зат ялғауҙарын ҡулланыу.

**Минең кескәй дуҫтарым.**

Өй һәм йорт хайуандары менән танышыу. Сифат, ҡылым темаһын үҙләштереү.

**Мин ял итәм.**

Ҡырағай хайуандар тураһында һөйләшеү. Ҡасан?, ҡайҙа?, нимәгә? һорауҙарын үҙләштереү. Һүҙҙәрҙең һөйләмдәге урыны.

**3 класс**

**Һаумы мәктәп**

Алфавитты ҡабатлау. Башҡорт теленең үҙенсәлекле өндәре һәм хәрефтәре.

**Мин танышам**

Иҫәнләшеү. Танышыу диалогы. Һин ҡайҙан? Һиңә нисә йәш? Һинең туғандарың бармы? Һорауҙарына яуап биреү (Сәнғәтле һөйләшеү.)Башҡортостан республикаһы тураһында мәғлүмәт туплау.

Башҡорт теленең үҙенсәлекле өндәре һәм хәрефтәре.

**Мин белем алам**

Уҡыу эшмәкәрлеге, уҡыу әсбаптары, уларҙы бөхтә тотоу. Көн режимы,таҙалыҡ, йыйнаҡлыҡ. Класта дуҫлыҡ, берҙәмлек, тураһында һөйләшеүҙәр, шиғырҙар уҡыу.

Башҡорт телендә өндәрҙең, хәрефтәрҙең дөрөҫ эйтелеше һәм яҙылышы.Был нимә?, бармы?,нимәһеҙ? һорауҙарын үҙләштереү.

**Мин һәм минең ғаиләм**

Ғаилә ағҙалары, уларҙың үҙеңә туғанлыҡ мөнәсәбәттәре. Был атамаларҙы үҙләштереү. Темаға бәйләнешле яҡындарҙың эш-шөгөлдәре, уй-хыялдары, киләсәккә пландары. Ғаилә шәжәрәһе, уның әһәмиәте хаҡында һөйләшеүҙәр, текстар уҡыу.

Кем?, нимә эшләй?, нимә эшләргә тейеш? һорауҙарын үҙләштереү.

**Мин һөнәр һайлайым**

Һөнәр атамалары, таныш һәм яҡын кешеләрҙең шөғөл-һөнәрҙәре, уларҙың яҡшы сифаттары тураһында һөйләшеүҙәр, текстар уҡыу. Туғанлыҡ мөнәсәбәттәре. Уҡыу күнекмәләрен үҫтереү. Башҡорт телендә теләк мәғәнәһенең бирелеше, ул формаларҙы практик үҙләштереү. Кем ҡайҙа эшләй? һорауын, булып эшләй һүҙбәйләнешен ҡулланыу.

**Мин тәбиғәтте яратам**

Кеше һәм тәбиғәт. Башҡортостан тәбиғәте. Беҙҙә йәшәгән кейектәр, үҡемлектәр, бөжәктәр,ҡоштар.Кешенең уларға мөнәсәбәте. Тәбиғәткә һаҡсыллыҡ тураһында һөйләшеүҙәр. Башҡорт телендә синоним һүҙҙәрҙе сағыштырыу, ҡылымдарҙың заман формаларын, ҡаршы ҡуйыу теркәүестәрен практик үҙләштереү. Телмәр күнекмәләрен ҡамиллаштырыу.

**Минең яратҡан миҙгелем**

Башҡортостанда, үҙебеҙ йәшәгән төйәктә көҙ, ҡыш, яҙ, йәй миҙгелдәре, уларҙың билдәләре. Тәбиғәттең төрлө күренештәре. Миҙгелдәргә ярашлы балаларҙың эштәре, уйындары тураһында һөйләшеүҙәр, әҫәрҙәр уҡыу, мәҡәлдәр, һынамыштар менән танышыу. Көн торошона бәйле һүҙҙәрҙе дөрөҫ ҡулланыу, телмәр күнекмәләрен үҫтереү, һөйләм төрҙәре. Тасуирлау элементтары. Нимә?, нимә эшләй?, ҡасан? һорауҙарын үҙләштереү.

**Минең гардеробым**

Кейем исемдәрен үҙләштереү, элек өйрәнгәндәрҙе иҫкә төшөрөү. Кейемде һаҡлап, ҡәҙерләп тотоу, һәр береһен үҙ урынына ҡуйыу. Кейем һәм шәхси гигиена. Кейем һәм матурлыҡ, тыйнаҡлыҡ тураһында һөйләшеүҙәр, текстар уҡыу. Шиғырҙар ятлау.

Башҡорт телендәге йөкмәтеү йүнәлешен, шарт һөйкәлешен практик үҙләштереү.

Был формаларҙы телмәрҙә ҡулланыу. Матур теләктәр әйтергә өйрәтеү.

**Минең тыуған көн**өм

Балаларҙың тыуған көн байрамы, уға әҙерлек мәшәҡәттәре. Тыуған көн байрамын үткәреү йолаһы. Ҡунаҡтар саҡырыу, уларға хөрмәт күрһәтеү, мәжлестә үҙеңде тотоу тураһында һөйләшеүҙәр, текстар уҡыу, шиғырҙар ятлау. Итәғәтлелек нормаларын үҙләштереү.

Башҡорт телендәге бойороҡ, теләк һөйкәлеше формаларын практик үҙләштереү. Әҙәплелек нормаларын белдереүсе һүҙҙәр һәм һөйләмдәр. Саҡырыу ҡағыҙы, ҡотлау.Ҡасан? һорауын үҙләштереү.

**Мин сәйәхәтсе**

Сәйәхәт, уның кешегә файҙаһы, әһәмиәте, сәйәхәт урындары, йүнәлештәре, спорт һәм сынығыу тураһында һөйләшеүҙәр, текстар уҡыу. Килеш ялғауҙары, кире ҡағыу формаларын *менән* бәйләүесен телмәрҙә ҡулланыу.

**4 класс**

**Көн дә мәктәпкә барам**

Бөтә балалар өсөн ҙур байрам- 1 сентябрь, уҡыу, йәйге каникул, белем көнө, класс, ундағы уҡыусылар, уларҙың эштәре тураһында һөйләшеүҙәр, әҫәрҙәр уҡыу. Башҡорт теленең өндәре һәм хәрефтәре (ҡабатлау) . Темаға ҡараған һүҙ байлығын арттырыу, бәйләнешле телмәр төҙөү. Һөйләм төҙөлөшө. Башҡорт телендә исем. Исемдең күплек, берлек формалары. Яңғыҙлыҡ һәм уртаҡлыҡ исемдәр. Синоним, антоним исемдәр.

**Мин ғаиләмде яратам**

Ғаилә ағзалары, уларҙың эш-шөғөлдәре. Ололарҙың һәм балаларҙың хеҙмәте. Һөнәрҙәр төрлө, уларҙың һәр береһе лә кәрәкле.Балаларҙың яратҡан шөғөлө. Һөнәр һайлау. Башҡорт телендә сифат. Уның мәғәнәләре. Сифаттарҙың һөйләмдә исемгә бәйләнеүе. Дәрәжәләр менән үҙгәреүе.

**Үҙем йәшәгән ер тураһында.**

Рәсәйҙәге, Башҡортостан ерендәге иҫтәлекле, уникаль урындар менән таныштырыу. Башҡортостандағы данлыҡлы уҡыу йорттары, сәнғәт һарайҙары. Уларға ҡыҫҡаса характеристика биреү. Тыуған төйәктең матурлығын күрһәтеү, әңгәмәләр үткәреү, текстар уҡыу. Алмаш, һорау һәм зат алмаштары, телмәрҙәге роле. Практик үҙләштереү.

**Ауылда/ҡалала йәшәйем**

Тыуған төйәк (ауыл,ҡасаба,ҡала,баш ҡала)тураһында һөйләү уның матурлығы, иҫтәлекле урындары тураһында һөйләшеү. Ҡала һәм ауыл тормошон сағыштырыу, ундағы кешкләрҙең көнкүреше, эш- шөғөлдәре тураһында һөйләшеү. Күренекле шәхестәр (Ә.Вәлиди,М.Гәрәев,М.Кәрим,И.Зарипов,Л.Үтәшева) тураһында белешмә алыу. Һан, уның телмәрҙәге роле, һан төркөмсәләре.

**Йыл миҙгелдәре һәм һауа торошо тураһында һөйләшәбеҙ**

Ер шарында дүрт йыл миҙгеленең алышынып тороуы хаҡында һөйләү. Тәбиғәттең йыл миҙгеленә ҡарата үҙгәреп тороуы. Миҙгелдәргә ярашлы балаларҙың эштәре, уйындары тураһында һөйләшеүҙәр, әҫәрҙәр уҡыу. Йәнлектәрҙең, бөжәктәрҙең нисек көн итеүен, ҡышҡылыҡҡа әҙерләнеүен һөйләү. Көн торошона бәйле һүҙҙәрҙе дөрөҫ ҡулланыу, телмәр күнекмәләрен үҫтереү, һөйләм төрҙәре. Тасуирлау элементтары. Башҡорт телендә рәүештәр, телмәрҙәге роле. Практик үҙләштереү.

**Төрлө хәлдәр тураһында һөйләшәбеҙ**

Уҡыусының үҙ тормошонда булған ҡыҙыҡлы, мажаралы хәлдәр тураһында һөйләүе.Мажаралы йәнһүрәттәр, китаптар тураһында һөйләү. Балалр үҙ хыялдары, кумирҙары тураһында проект эшен төҙөүе. Башҡорт телендә эште, хәрәкәтте, белдереүсе һүҙҙәр (ҡылым). Ҡылымдың мәғәнәләре, берлек һәм күплек формаһы.Ҡылымдарҙың зат менән үҙгәреше.

**Һатып алырға өйрәнәм**

Үҙеңде магазинда нисек итеп тотоу, темаға бәйле диалогтар төҙөү. Минең бюджет темаһына яңы һүҙҙәр үҙләштереү, уларҙы практик ҡуланыу. Кейем –һалым , бүләк һайлау һ.б. темаларҙы ҡабатлау.Башҡорт телендә исем, ҡылым, сифаттарҙың һөйләмдә ҡулланылышы (практик күнекмәләр).

**Уҡыу процесын уҡыу-уҡытыу методик**

**һәм матди-техник яҡтан тәьмин итеү**

«Башҡорт теленән программа» (Уҡытыу рус телендә алып барылған мәктәптәрҙең I-IX кластары өсөн) нигеҙендә төҙөлдө. Төҙөүселәре Толомбаев Х. А., Дәүләтшина М.С., Ғәбитова З. М., Усманова М. Ғ.- Ижевск: «Книгрград», 2008.

**Дәреслектәр**:

Башҡорт теле: Толомбаев Х.А.,ДәүләтшинаМ.С.,Ғиниәтуллина Ф.М.,Кинйәбаева Н.Н. Уҡытыу рус телендә алып барылған мәктәптәрҙә **2-се класы** уҡыусылары өсөн дәреслек. – Өфө : Китап, 2014

Башҡорт теле: ДәүләтшинаМ.С. уҡытыу рус телендә алып барылған мәктәптәрҙә

**3-сө класс** уҡыусылары өсөн уҡыу ҡулланмаһы. – Өфө: Китап, 2015

Башҡорт теле: Дәүләтшина М.С., Кинйәбаева Н.Н.,Садыҡова Г.М. уҡытыу рус телендә алып барылған мәктәптәрҙең **4-се класы** өсөн дәреслек.-Өфө: Китап, 2016.

**Әҙәбиәт һәм уҡытыу саралары:**

Башҡорт алфавиты һүрәттәрҙә.

Телмәр үҫтереү дәрестәре. Ғәбитова З.М. Өфө, 2009.

“Туған тел” дәреслегенә методик ҡулланма. 1-2 кластар. Сынбулатова Ф.Ш. – Өфө, 2008.

Мин башҡортса уҡыйым. Әүбәкирова З.Ф., Әүбәкирова Х.E., Дилмөхәмәтов М.И. – Өфө: Китап, 2007.

Тел төҙәткестәр, тиҙәйткестәр, һанамыштар. Төҙөүселәр: Иҫәнғолова Ә.Ф., Дәүләтҡолова Г.Ш. – Өфө, 2008.

«Башҡортостан уҡытыусыһы», «Аҡбуҙат», «Аманат» журналдары.

Башҡорт теленән изложение текстары йыйынтығы. 1-4–се класс уҡытыусылары өсөн ҡулланма– Өфө,2009.

Ял минуттары өсөн күнегеүҙәр. Методик ҡулланма. Төҙөүселәр: Иҫәнғолова Ә.Ф., Дәүләтҡолова Г.Ш. – Өфө, 2008.

Беҙ уҡырға өйрәнәбеҙ: Мәктәпкәсә һәм кесе йәштәге уҡыусы балалар өсөн уҡыу китабы. Туғыҙбаева Ф.Х. – Өфө, 2008.

Башҡортса-русса һәм русса-башҡортса кеҫә һүҙлеге. Өфө: Китап, 2006 й.

Башҡортса-русса синонимдар һүҙлеге. Башкирско-русский словарь синонимов/төҙөүсеһе М.Ғ.Усманова. –Өфө:Китап, 2010.

Тылсымлы өндәр.Методик ҡулланма. Өфө: Китап, 2010 й.

**Матди-техник ресурстар**

1.Таҡта

2.Компьютер.

3.Мультимедия ресурстары.

**Уҡыусыларҙың әҙерлек кимәленә талаптар**

1. Һөйләгәнде йәки уҡығанды аңлай алыу (аудирование):

* уҡытыусының, иптәшенең һөйләгәнен, уҡығанын аңлай алыу;
* «Башҡортостан» темаһы буйынса (тәбиғәте, халҡы, уның тормошо, ҡалалары, йылға- күлдәре, кейем- һалымы, ижады ) тураһында әңгәмәлә ҡатнашыу, һөйләү;
* текстың йөкмәткеһе, ситуация буйынса һорау биреү.

2. Уҡыған текст буйынса, күҙәтеүҙәр нигеҙендә һөйләй белеү, ситуацияға ярашлы һөйләшеү (говорение):

* Тәҡдим ителгән ситуация буйынса һорауҙар бирә белеү, уҡытыусының (йәки башҡаларҙың) һорауҙарына яуап бирә белеү; яуаптарҙы дөрөҫ интонация менән асыҡ, аңлайышлы итеп әйтеү, һөйләү;
* диалог төҙөү, төркөмдәрҙә һөйләшеү;
* үҙең, ғаилә ағзалары, уларҙың исемдәрен белеү, һөнәр-шөғөлдәре, туғанлыҡ мөнәсәбәте һ.б. тураһында һөйләү;
* ваҡиғаға, персонажға үҙ мөнәсәбәтеңде әйтеп биреү;
* башҡорт теленән руссаға һәм киреһенсә тәржемә итеү.

3. Уҡыу (чтение):

* тексты дөрөҫ, шыма, талғын уҡыу (орфоэпик нормалар нигеҙендә);
* поэтик әҫәрҙәрҙе дөрөҫ интонация менән уҡыу;
* уҡыған текстың йөкмәткеһен билдәләй алыу, персонаждарын әйтеү;
* текстан һорауҙарға яуаптар табыу, уҡып күрһәтеү.

4. Яҙыу (письмо):

* хәрефтәрҙе матур, дөрөҫ, тейешле кимәлдә тоташтырып яҙыу;
* ҙур булмаған тексты күсереп яҙыу;
* шундай уҡ текст буйынса йә картина нигеҙендә 2-3 һорауға яуап яҙыу;
* 20-25 һүҙ күләмендә диктант яҙыу; ошо уҡ күләмдә изложение һәм инша яҙа белеү; ҡотлау хаты (открытка) яҙа белеү;
* ныҡлы әҙерлектән һуң өйрәтеү характерындағы диктант, изложение, инша яҙыу (программала күрһәтелгән нормалар күләмендә).